લગીર અટકીને ભાવિકા બબડી. ‘મૂળ વાતને બદલે હું થોડીક આડવાતે ચડી ગઈ. દિવાળીની રાત્રે મેં અને અલકાદીદીએ નક્કી કરેલું કે આ બેસતા વર્ષે બંને છોકરીઓને સાડી પહેરાવવી. પપ્પાજી અને મંજુબાને સુખદ આશ્ચર્યનો ઝાટકો આપવા માટે અમે એ પ્લાન કરેલો. અલકાદીદીએ આકાંક્ષાને સરસ સાડી પહેરાવી અને મેં પણ ભૈરવીને અપ ટુ ડેટ સાડી પહેરાવીને શણગારી. અલબત્ત, એ બંનેને સાડીમાં કમ્ફર્ટેબલ નહોતું લાગતું પણ અમે પટાવી દીધી કે દાદા-દાદીને સરપ્રાઈઝ આપવા માટે એકાદ કલાક જ સાડી પહેરવાની છે એ પછી મનગમતો ડ્રેસ પહેરી લેજો. આવી સમજાવટ પછી એ બંને રૂપાળી ઢીંગલીઓ જેવી તૈયાર થઈ ગઈ.’